	[image: yperiwn]
	Ένωση Προστασίας της Ισότητας και των Δικαιωμάτων Α.μεΑ. «ΥΠΕΡΙΩΝ»

Διεύθυνση: Λογγός Ληξουρίου, Πόλη: Ληξούρι, Νομός: Κεφαλονιά,
Τ.Κ.: 28200,  Τηλέφωνο Επικοινωνίας - Φαξ: 26710-92492
e-mail: enosiyperion@gmail.com, site: http://enosi-amea-yperion.gr


Ληξούρι, 23 Σεπτεμβρίου 2026
Αρ. Πρωτ.: 129
ΠΡΟΣ:
Γενικό Νοσοκομείο Κεφαλληνίας
Υπόψη Διοικητή Γ.Ν.Κ. κ. Μαρτίνη
ΚΟΙΝΟΠΟΙΗΣΗ:
1. Βουλευτή Κεφαλονιάς και Ιθάκης, κ. Παναγή Καππάτο
2. 6η Υγειονομική Περιφέρεια (ΥΠΕ) Πελοποννήσου – Ιονίων Νήσων – Ηπείρου και Δυτικής Ελλάδας
3. Ε.Σ.ΑμεΑ., ΠΟΣΓΚΑμεΑ., ΠΟΜΑμεΑ.
4. Μέλη του Διοικητικού Συμβουλίου του Γενικού Νοσοκομείου Κεφαλληνίας
5. Διευθυντή ΣΑΕΚ Γ.Ν.Κ., κ. Νικόλαο Μοντεσάντο
ΘΕΜΑ: «Παραχώρηση χώρων ΚΕΦΙΑΠ για τη λειτουργία ΚΔΑΠ ΑμεΑ»
ΣΧΕΤ.:
• Το υπ’ αριθμ. 1-01/01/2026 αίτημά μας.
• Η πραγματοποιηθείσα στις 18/03/2026 και ώρα 13:15 9η Τακτική Συνεδρίαση του Διοικητικού Συμβουλίου των Διασυνδεόμενων Νοσοκομείων Γ.Ν. Κεφαλληνίας και Γ.Ν. Ληξουρίου «Μαντζαβινάτειο».
• Η υπ’ αριθμ. 69-07/04/2026 αίτησή μας για τη χορήγηση των σχεδίων/κατόψεων του ΚΕΦΙΑΠ.
• Η από 23/07/2026 προώθηση, εκ μέρους σας, ηλεκτρονικού μηνύματος από τη διεύθυνση promith.gnkef@yahoo.gr μέσω WeTransfer, με συνημμένα σχέδια και κατόψεις του ΚΕΦΙΑΠ.
Αξιότιμε κύριε Διοικητά,
Αξιότιμα μέλη του Διοικητικού Συμβουλίου,
Σε συνέχεια του από 01/01/2026 αιτήματός μας για την παραχώρηση τριών (3) αιθουσών του ΚΕΦΙΑΠ Αργοστολίου, προκειμένου να καταστεί δυνατή η λειτουργία ΚΔΑΠ ΑμεΑ, και σε συνέχεια της θετικής εισήγησης που διατυπώθηκε κατά την 9η Τακτική Συνεδρίαση του Διοικητικού Συμβουλίου στις 18/03/2026, επανερχόμαστε στο ζήτημα και ζητούμε την άμεση πραγματοποίηση της συνάντησης με το Διοικητικό Συμβούλιο, όπως είχε συμφωνηθεί.
Η αποστολή, τον Ιούλιο του 2026, των σχεδίων και κατόψεων του ΚΕΦΙΑΠ, προκειμένου να υποδείξουμε τους απαιτούμενους χώρους, θεωρήσαμε ότι αποτελούσε ένα ουσιαστικό βήμα προς την υλοποίηση του αιτήματός μας.
Με ιδιαίτερο, ωστόσο, προβληματισμό πληροφορηθήκαμε ότι οι ίδιοι χώροι εξετάζεται να παραχωρηθούν ή να διατεθούν και για τη στέγαση δραστηριοτήτων της ΣΑΕΚ.
Θεωρούμε, συνεπώς, απαραίτητο να επαναφέρουμε με σαφήνεια τους λόγους για τους οποίους θεωρούμε απολύτως αναγκαία την παραχώρηση χώρων του ΚΕΦΙΑΠ για τη λειτουργία ΚΔΑΠ ΑμεΑ:
Επειδή από το αρχικό μας αίτημα, αλλά και κατά την 9η Τακτική Συνεδρίαση του Διοικητικού Συμβουλίου, τονίσαμε με σαφήνεια την επιτακτική ανάγκη λειτουργίας ΚΔΑΠ ΑμεΑ στο Αργοστόλι, καθώς στην περιοχή και την ευρύτερη περιοχή της πρωτεύουσας της Κεφαλονιάς υπάρχει σημαντικός αριθμός ατόμων με αναπηρία που δεν έχουν πρόσβαση σε οργανωμένη καθημερινή εκπαιδευτική, δημιουργική και υποστηρικτική δραστηριότητα.
Επειδή ο χώρος του ΚΕΦΙΑΠ έχει δημιουργηθεί και προορίζεται για την επαγγελματική κατάρτιση, τη λειτουργική αποκατάσταση και την υποστήριξη της κοινωνικής ένταξης των ατόμων με αναπηρία, παρέχοντας υπηρεσίες σε άτομα με νοητική αναπηρία, αυτισμό, αισθητηριακές, κινητικές ή και πολλαπλές αναπηρίες, και ως εκ τούτου η αξιοποίησή του για τη λειτουργία μιας οργανωμένης δομής ΚΔΑΠ ΑμεΑ βρίσκεται σε άμεση συνάφεια με τον σκοπό και τον κοινωνικό προορισμό του.
Επειδή οι υπηρεσίες και οι δυνατότητες που θα μπορούσε να προσφέρει ένα ΚΔΑΠ ΑμεΑ δεν παρέχονται σήμερα από το ΚΕΦΙΑΠ Αργοστολίου στον βαθμό που απαιτούν οι πραγματικές ανάγκες των ατόμων με αναπηρία της περιοχής, με αποτέλεσμα οικογένειες να στερούνται μιας ουσιαστικής και αναγκαίας δομής υποστήριξης.
Επειδή τουλάχιστον 25 άτομα με αναπηρία στο Αργοστόλι και την ευρύτερη περιοχή βρίσκονται σήμερα χωρίς πρόσβαση σε οργανωμένη μορφή εκπαίδευσης και δημιουργικής απασχόλησης, παραμένοντας σε μεγάλο βαθμό περιορισμένα στο οικογενειακό τους περιβάλλον, ενώ η λειτουργία ενός ΚΔΑΠ ΑμεΑ θα μπορούσε να τους προσφέρει εκπαίδευση, ανάπτυξη δεξιοτήτων, κοινωνικοποίηση, δημιουργική απασχόληση και ουσιαστική υποστήριξη.
Επειδή σημαντικοί χώροι του ΚΕΦΙΑΠ έχουν ήδη διατεθεί για τη στέγαση και λειτουργία υπηρεσιών και φορέων που δεν συνδέονται άμεσα με την παροχή υπηρεσιών αποκατάστασης, εκπαίδευσης και κοινωνικής ένταξης ατόμων με αναπηρία, όπως το ΕΚΑΒ, ο ΕΟΠΥΥ, η Πολεοδομία, ο Δήμος, η Πρωτοβάθμια Εκπαίδευση, καθώς και λοιπές χρήσεις.
Επειδή, ενώ αντιλαμβανόμαστε την ανάγκη στέγασης και λειτουργίας δημόσιων υπηρεσιών και δομών, θεωρούμε ότι η αξιοποίηση των συγκεκριμένων χώρων θα πρέπει να εξετάζεται κατά προτεραιότητα σε συνάρτηση με τον κοινωνικό σκοπό για τον οποίο δημιουργήθηκε το ΚΕΦΙΑΠ και με τις πραγματικές ανάγκες των ατόμων με αναπηρία, ιδιαίτερα όταν υπάρχει συγκεκριμένο και τεκμηριωμένο αίτημα για τη δημιουργία ΚΔΑΠ ΑμεΑ.
Επειδή πληροφορούμαστε με λύπη ότι, ενώ έχει προηγηθεί θετική αντιμετώπιση του αιτήματός μας και μας έχουν ήδη αποσταλεί οι κατόψεις προκειμένου να υποδείξουμε τους απαιτούμενους χώρους, εξετάζεται εκ νέου η διάθεση των χώρων για διαφορετική χρήση, γεγονός που δημιουργεί εύλογο προβληματισμό ως προς το κατά πόσον θα διασφαλιστεί τελικά η δυνατότητα δημιουργίας της αναγκαίας δομής για τα άτομα με αναπηρία.
Επειδή ο συγκεκριμένος χώρος είχε παραχωρηθεί από τον τότε Δήμαρχο Αργοστολίου κ. Γεράσιμο Φόρτε με σκοπό την υποστήριξη των ενηλίκων ατόμων με αναπηρία, θεωρούμε ότι η αξιοποίησή του για τη δημιουργία ΚΔΑΠ ΑμεΑ αποτελεί μια ουσιαστική, κοινωνικά αναγκαία και απολύτως συμβατή χρήση, η οποία υπηρετεί άμεσα τον σκοπό της υποστήριξης των ατόμων με αναπηρία.
Επειδή το ζήτημα δεν αφορά απλώς την παραχώρηση ορισμένων αιθουσών ενός δημόσιου κτιρίου, αλλά αφορά την πρόσβαση δεκάδων ατόμων με αναπηρία σε υπηρεσίες εκπαίδευσης, δημιουργικής απασχόλησης, κοινωνικοποίησης και υποστήριξης, τις οποίες σήμερα στερούνται,
ζητούμε την άμεση πραγματοποίηση της συνάντησης με το Διοικητικό Συμβούλιο του Νοσοκομείου, όπως είχε συμφωνηθεί κατά την 9η Τακτική Συνεδρίαση της 18ης/03/2026, προκειμένου να εξετάσουμε από κοινού τους διαθέσιμους χώρους και να υποδείξουμε συγκεκριμένα τις τρεις (3) αίθουσες που απαιτούνται για τη λειτουργία του ΚΔΑΠ ΑμεΑ.
Παράλληλα, και μέχρι την ολοκλήρωση της συνάντησης και την ουσιαστική εξέταση του αιτήματός μας, ζητούμε να μην προχωρήσει οποιαδήποτε οριστική παραχώρηση των συγκεκριμένων χώρων για άλλη χρήση, ώστε να μην αποκλειστεί εκ των προτέρων η δυνατότητα δημιουργίας μιας δομής που αποτελεί πραγματική και άμεση ανάγκη για τα άτομα με αναπηρία και τις οικογένειές τους.
Ο «ΥΠΕΡΙΩΝ» θα συνεχίσει να διεκδικεί με θεσμικό, τεκμηριωμένο και αποφασιστικό τρόπο την αξιοποίηση των διαθέσιμων δημόσιων υποδομών προς όφελος των ατόμων με αναπηρία και την κάλυψη των πραγματικών αναγκών τους.
Παρακαλούμε άμεσα για την συνάντηση με το ΔΣ προκειμένου να υποδείξουμε τους απαραίτητους χώρους. 
Η όποια άλλη παραχώρηση του χώρου σε οποιονδήποτε θα αναδεικνύει  την αδιάφορη ή μάλλον την αρνητική σας θέση για τα ΑμεΑ 
Ευελπιστούμε ότι το αίτημά μας θα αντιμετωπιστεί με τη δέουσα σοβαρότητα και ευαισθησία και αναμένουμε τον άμεσο ορισμό ημερομηνίας για τη συνάντηση με το Διοικητικό Συμβούλιο.
Με εκτίμηση,
Για το Διοικητικό Συμβούλιο[image: ]

